Document ID: 32001D0887

Reference:
19/Sv. 003
HR
Službeni list Europske unije
62
32001D0887
L 329/1
SLUŽBENI LIST EUROPSKE UNIJE
06.12.2001.
ODLUKA VIJEĆA
od 6. prosinca 2001.
o zaštiti eura od krivotvorenja
(2001/887/PUP)
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak 31. i članak 34. stavak 2. točku (c),
uzimajući u obzir inicijativu Francuske Republike (1),
uzimajući u obzir mišljenje Europskog parlamenta (2),
budući da:
(1)
Uredbom Vijeća (EZ-a) br. 974/98 od 3. svibnja 1998. o uvođenju eura (3) propisuje se da se valuta izražena u eurima stavlja u opticaj od 1. siječnja 2002. i obvezuju se sudjelujuće države članice na osiguravanje odgovarajućih sankcija protiv krivotvorenja i falsificiranja novčanica i kovanica eura.
(2)
Mjere za zaštitu eura određene prethodnim instrumentima treba nadopuniti i ojačati odredbama koje osiguravaju blisku suradnju između nadležnih tijela država članica, Europske središnje banke, nacionalnih središnjih banaka, Europola i Eurojusta kako bi se iskorijenila kaznena djela koja uključuju krivotvorenje eura.
(3)
Vijeće je 29. svibnja 2000. usvojilo Okvirnu odluku 2000/383/PUP o povećanju zaštite kaznama i drugim sankcijama za krivotvorenje u vezi s uvođenjem eura (4).
(4)
28. lipnja 2001. Vijeće je usvojilo Uredbu (EZ-a) br. 1338/2001 kojom se propisuju mjere potrebne za zaštitu eura od krivotvorenja (5) i Uredbu (EZ-a) br. 1339/2001 o proširenju učinaka Uredbe (EZ-a) br. 1338/2001 kojom se utvrđuju mjere potrebne za zaštitu eura od krivotvorenja na one države članice koje nisu prihvatile euro kao svoju jedinstvenu valutu (6),
ODLUČILO JE:
Članak 1.
Definicije
U smislu ove Odluke:
(a)
„krivotvorene novčanice” i „krivotvorene kovanice” znači novčanice i kovanice u smislu članka 2. Uredbe (EZ-a) br. 1338/2001;
(b)
„krivotvorenje i kaznena djela vezana uz krivotvorenje eura” znači ponašanje opisano u člancima od 3. do 5. Okvirne odluke Vijeća 2000/383/PUP;
(c)
„nadležna tijela” znači tijela koja su odredile države članice za centraliziranje podataka, posebno nacionalni središnji uredi, i otkrivanje, istraživanje ili kažnjavanje krivotvorenja i kaznenih djela vezanih uz krivotvorenje eura;
(d)
„Ženevska konvencija” znači Međunarodna konvencija za suzbijanje krivotvorenja valuta, potpisana u Ženevi 20. travnja 1929. sa svojim Protokolom;
(e)
„Konvencija o Europolu” znači Konvencija od 26. srpnja 1995. o osnivanju Europskog policijskog ureda (7).
Članak 2.
Stručna analiza novčanica i kovanica
Države članice osiguravaju da u kontekstu istraga o krivotvorenju i kaznenim djelima vezanim uz krivotvorenje eura:
(a)
potrebne stručne analize sumnjivih krivotvorenih novčanica provodi Nacionalni centar za analize (NCA), imenovan ili osnovan temeljem članka 4. stavka 1. Uredbe (EZ-a) br. 1338/2001; i
(b)
potrebne stručne analize sumnjivih krivotvorenih kovanica provodi Nacionalni centar za analize kovanica (NCAK), imenovan ili osnovan temeljem članka 5. stavka 1. Uredbe (EZ-a) br. 1338/2001.
Članak 3.
Slanje rezultata stručnih analiza
U skladu s Konvencijom o Europolu države članice osiguravaju dostavljanje Europolu rezultata analiza koje provode NCA i NCAK u skladu s člankom 2.
Članak 4.
Obveza dostavljanja podataka
1.   Države članice osiguravaju da središnji nacionalni uredi iz članka 12. Ženevske konvencije dostavljaju Europolu, u skladu s Konvencijom o Europolu, centralizirane podatke o istragama o krivotvorenju i kaznenim djelima vezanim uz krivotvorenje eura, uključujući i podatke dobivene od trećih zemalja. Države članice i Europol surađuju kako bi se utvrdili podaci koji se dostavljaju. Podaci uključuju barem pojedinosti o uključenim osobama, pojedinosti o kaznenim djelima, okolnosti u kojima su kaznena djela otkrivena, kontekst pljenidbe i veze s drugim slučajevima.
2.   Nadležna tijela u državama članicama, po potrebi, u istragama o krivotvorenju i kaznenim djelima povezanim s krivotvorenjem eura koriste sredstva koja nudi Privremena jedinica za pravosudnu suradnju i, slijedom toga, sredstva za suradnju koja nudi Eurojust nakon svog osnivanja, u skladu s odredbama pripisanim u instrumentima o osnivanju Privremene jedinice za pravosudnu suradnju i Eurojusta.
Članak 5.
Stupanje na snagu
Ova Odluka stupa na snagu na dan objave u Službenom listu.
Sastavljeno u Bruxellesu 6. prosinca 2001.
Za Vijeće
Predsjednik
M. VERWILGHEN
(1)  SL C 75, 7.3.2001., str. 1.
(2)  Mišljenje doneseno 23. listopada 2001. (još nije objavljeno u Službenom listu).
(3)  SL L 139, 11.5.1998., str. 1.
(4)  SL L 140, 14.6.2000., str. 1.
(5)  SL L 181, 4.7.2001., str. 6.
(6)  SL L 181, 4.7.2001., str. 11.
(7)  SL L 316, 27.11.2000., str. 2. Konvencija kako je zadnje izmijenjena Protokolom od 30. studenoga 2000. (SL L 358, 31.12.2000., str. 2.).

Summary:
Zaštita eura od krivotvorenja
Zaštita eura od krivotvorenja
SAŽETAK DOKUMENTA:
Odluka 2001/887/PUP o zaštiti eura od krivotvorenja
ČEMU SLUŽI OVA ODLUKA?
              
Cilj ove odluke jest osigurati da se tijekom istraga o krivotvorenju eura provode kohezivne i učinkovite analize sumnjivog krivotvorenog novca i da zemlje EU-a dijele informacije.
KLJUČNE TOČKE
              
S ciljem uvođenja eura 1. siječnja 2002., ovom je odlukom nadopunjen niz postojećih pravila o zašiti eura od krivotvorenja, konkretno:
Okvirna odluka Vijeća 2000/383/PUP, koju je zamijenila Direktiva 2014/62/EU, o kaznenopravnoj zaštiti eura i drugih valuta od krivotvorenja;
Uredba Vijeća (EZ) br. 1338/2001 kojom se propisuju ostale mjere potrebne za zaštitu eura od krivotvorenja.
Tijekom istraga o krivotvorenju eura zemlje EU-a moraju osigurati da nacionalni centri za analize (NCA-ovi) provode potrebne stručne analize sumnjivih krivotvorenih euronovčanica, dok nacionalni centri za analizu kovanica (NCAK-ovi) moraju provoditi te analize za sumnjive krivotvorene kovanice. Zemlje EU-a moraju proslijediti rezultate tih stručnih analiza Europolu (Europski policijski ured).
Središnji nacionalni uredi zemalja EU-a odgovorni za istrage o krivotvorenju eura i kaznenih djela vezanih uz krivotvorenje centralizirane podatke o svojim istragama moraju slati Europolu, uključujući podatke primljene iz zemalja izvan EU-a. Potrebno je poslati barem sljedeće podatke:
pojedinosti o uključenim osobama;
opis kaznenih djela;
okolnosti u kojima su kaznena djela otkrivena;
kontekst pljenidbe;
bilo koje veze s drugim slučajevima.
Za suradnju u istragama o krivotvorenju i kaznenim djelima vezanima uz krivotvorenje eura nadležna tijela EU-a trebaju se koristiti sredstvima Eurojusta.
Odlukom Komisije 2005/37/EZ uspostavljen je Europski tehnički i znanstveni centar čija je uloga zaštititi eurokovanice od krivotvorenja. Kako bi to učinio, centar analizira i razvrstava krivotvorene eurokovanice i pomaže nacionalnim tijelima.
OTKAD SE ODLUKA PRIMJENJUJE?
              
Primjenjuje se od 14. prosinca 2001.
POZADINA
              
Za više informacija pogledajte:
Zaštita od krivotvorenja (Europska komisija);
Zaštita od krivotvorenja (Europska središnja banka).
GLAVNI DOKUMENT
            
Odluka Vijeća 2001/887/PUP od 6. prosinca 2001. o zaštiti eura od krivotvorenja (SL L 329, 14.12.2001., str. 1.–2.)
VEZANI DOKUMENTI
            
Uredba Vijeća (EZ) br. 1338/2001 od 28. lipnja 2001. o utvrđivanju mjera potrebnih za zaštitu eura od krivotvorenja (SL L 181, 4.7.2001., str. 6.–10.)
Sukcesivne izmjene i dopune Uredbe (EZ) br. 1338/2001 uključene su u originalni dokument. Ovaj pročišćeni tekst ima samo dokumentarnu vrijednost.
Odluka Komisije 2005/37/EZ od 29. listopada 2004. o osnivanju Europskog tehničkog i znanstvenog centra (ETZC) i o uređenju koordinacije tehničkih mjera za zaštitu eurokovanica od krivotvorenja (SL L 19, 21.1.2005., str. 73.–74.)
Direktiva 2014/62/EU Europskog parlamenta i Vijeća od 15. svibnja 2014. o kaznenopravnoj zaštiti eura i drugih valuta od krivotvorenja, kojom se zamjenjuje Okvirnu odluku Vijeća 2000/383/PUP (SL L 151, 21.5.2014., str. 1.–8.)
Posljednje ažuriranje 03.04.2017